Obvestilo o prilagoditvi ravni tarifnih kvot v okviru zaščitnih ukrepov za nekatere jeklene izdelke po izstopu Združenega kraljestva iz Evropske unije 1. januarja 2021

(2020/C 366/12)

Evropska komisija (v nadaljnjem besedilu: Komisija) je 31. januarja 2019 uvedla dokončne zaščitne ukrepe za nekatere izdelke iz jekla (v nadaljnjem besedilu: uredba o dokončnih zaščitnih ukrepih) (1).

V skladu s Sporazumom o izstopu med Evropsko unijo in Združenim kraljestvom od 1. januarja 2021 Združeno kraljestvo ne bo več del carinskega območja EU. Zato se bo od tega datuma spremenilo ozemeljsko področje uporabe zaščitnih ukrepov. Glede na to spremembo Komisija meni, da je primerno ustrezno prilagoditi količino tarifnih kvot ter seznam držav v razvoju, za katere veljajo sedanji ukrepi.

1. Obseg izdelka

Izdelek, ki je predmet tega postopka, zajema nekatere jeklene izdelke iz Priloge I k temu obvestilu.

2. Obseg postopka

Obseg te prilagoditve tarifnih kvot za preostanek obdobja veljavnosti sedanjih zaščitnih ukrepov (2) zajema preračun količine tarifnih kvot glede na obseg uvoza v Unijo (EU-27), pri čemer se za Združeno kraljestvo šteje, kot da bi bilo v referenčnem obdobju (2015–2017) tretja država.

3. Metodologija

Komisija meni, da je najprimernejša metodologija za prilagoditev količine tarifnih kvot naslednja:

a) določitev obsega uvoza držav, za katere veljajo ukrepi v EU-27, v obdobju 2015–2017 (3);

b) temu znesku se prišteje raven uvoza Združenega kraljestva v EU-27 v obdobju 2015–2017 (4);

c) dobljenim zneskom za posamezno kategorijo izdelkov je treba prišteti še 5 % (zaradi povečanja iz februarja 2019) in povečanja zaradi liberalizacije (dve 3-odstotni povečanji za julij 2019 in julij 2020).

4. Predlagane nove tarifne kvote na podlagi prilagoditve

Glede na navedeno metodologijo Komisija obvešča zainteresirane strani o preračunanih količinah tarifnih kvot za posamezno kategorijo izdelka in državo porekla, ki jih namerava dati na voljo od 1. januarja 2021 do 30. junija 2021.

Spremembe količine in morda oddelka tarifnih kvot (bodisi za posamezno državo bodisi preostala kvota) za nekatere države izvoznice v nekaterih kategorijah izdelkov (5) so samo rezultat novega nabora podatkov o uvozu, ki se uporablja za dodelitev kvot, po prištetjih in odštetjih, opisanih v oddelku 3. Te spremembe nikakor ne odražajo spremembe načel, ki urejajo določitev tarifnih kvot, kot so bila opredeljena v dokončnih ukrepih februarja 2019, in sicer zahteve za upravičenost do tarifne kvote za posamezno državo (6), ki ostaja enaka.

Ker ni natančnih podatkov v zvezi z razčlenitvijo po kategorijah proizvodov 4A in 4B v obdobju 2015–2017, je bila uporabljena naslednja metodologija. Za države, za katere trenutno veljajo ukrepi, je razčlenitev po obeh kategorijah izdelkov temeljila na razmerju iz leta 2017, tj. edinem obdobju, za katero je bila raven uvoza v okviru kategorije izdelkov 4A natančno znana (posebne oznake TARIC, uvedene v času uvedbe protidampinških ukrepov). V zvezi z uvozom iz Združenega kraljestva in dokler ni dodatnih informacij, Komisija domneva, da bi bilo treba uvoz enakomerno porazdeliti med obe kategoriji izdelkov. Zainteresirane strani in zadevne države so pozvane, da preučijo ta predlog in po potrebi predložijo ustrezne dokaze o nasprotnem.

Preračunane količine tarifnih kvot po kategorijah izdelkov in po poreklu za četrtletji od januarja do marca in od aprila do junija 2021 so priložene v Prilogah II in IV (7) k temu obvestilu.

Komisija namerava posodobiti tudi seznam kategorij izdelkov s poreklom iz držav v razvoju, za katere veljajo dokončni ukrepi (glej Prilogo III). Komisija namerava svoj izračun utemeljiti na posodobljenih podatkih, ki izhajajo iz uporabe metodologije, opisane v oddelku 3, za nabor podatkov o uvozu za leto 2019.

Spremembe sedanjega seznama držav v razvoju, za katere veljajo ukrepi, bi bile naslednje:

— Združeni arabski emirati bi bili izključeni iz kategorij izdelkov 21 in 26;

— Turčija bi bila izključena iz kategorije izdelkov 25A;

— za Kitajsko bi veljali ukrepi iz kategorije izdelkov 22.

4.1 Pisna stališča

Komisija zainteresirane strani poziva, naj predložijo pripombe izključno o predlaganih novih tarifnih kvotah, ki so rezultat prilagoditve. Obseg pripomb je omejen na metodologijo, ki se uporablja za prilagoditev tarifnih kvot in seznama držav v razvoju, za katere veljajo sedanji ukrepi.

Komisija mora kakršna koli stališča in dokaze prejeti v 5 delovnih dneh od datuma objave tega obvestila v Uradnem listu Evropske unije.

4.2 Predložitev informacij in podaljšanje rokov iz tega obvestila

Praviloma lahko zainteresirane strani predložijo informacije le v rokih, določenih v tem obvestilu. Kakršno koli podaljšanje rokov iz tega obvestila se lahko zahteva le v izjemnih okoliščinah in se odobri le, če je ustrezno utemeljeno. Ustrezno utemeljeno podaljšanje roka za predložitev stališč je običajno omejeno na 2 dodatna dneva.

4.3 Navodila za predložitev pisnih stališč

Glede na veliko število stališč, ki jih lahko Komisija morda prejme v odziv na to obvestilo, omejen čas, ki je na voljo do začetka veljavnosti preračunanih tarifnih kvot, in da se zagotovi skladnost med predloženimi podatki ter njihovo hitro obravnavo in oceno, je Komisija oblikovala predlogo, ki jo morajo strani upoštevati pri predložitvi pripomb. Predloga je na voljo kot Priloga V k temu obvestilu.

Za informacije, ki se predložijo Komisiji za namen postopka trgovinske zaščite, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, ki jih zainteresirane strani predložijo kot zaupna, se označijo z „Limited“ (8). Zainteresirane strani, ki bodo predložile informacije v tej preiskavi, so pozvane, naj navedejo razloge svojega zahtevka za zaupno obravnavo.

Če zainteresirane strani predložijo informacije z oznako „Limited“, jim morajo v skladu s členom 8 Uredbe (EU) 2015/478 Evropskega parlamenta in Sveta (9) in členom 5 Uredbe (EU) 2015/755 Evropskega parlamenta in Sveta (10) priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij, in jih mora Komisija prejeti hkrati z zaupno različico („Limited“).

Če zainteresirana stran, ki je predložila zaupne informacije, ne utemelji svoje zahteve za zaupno obravnavo ali ne priloži nezaupnega povzetka v predpisani obliki in z zahtevano kakovostjo, lahko Komisija zanemari take informacije, razen če je mogoče na osnovi primernega vira dokazati, da so informacije pravilne.

Zainteresirane strani so pozvane, da prek spletne strani TRON.tdi (https://tron.trade.ec.europa.eu/tron/TDI) pošljejo vsa stališča in zahtevke, tudi skenirane kopije pooblastil. Če zainteresirane strani uporabijo TRON.tdi ali elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču Generalnega direktorata za trgovino: https://trade.ec.europa.eu/doclib/docs/2014/june/tradoc_152583.pdf.

Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje vsak dan. Komisija bo po prejemu kontaktnih podatkov z zainteresiranimi stranmi komunicirala zgolj prek TRON.tdi ali po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč prek TRON.tdi, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate H, unit G5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

Elektronski naslov: TRADE-SAFE009-REVIEW@ec.europa.eu

5. Časovni okvir

Da bi čim bolj zmanjšali negotovost za gospodarske subjekte, se postopek zaključi v najkrajšem časovnem okviru, da se lahko preračunane tarifne kvote uvedejo do 1. januarja 2021.

6. Nesodelovanje

Če katera koli zainteresirana stran ne predloži potrebnih informacij v predpisanih rokih ali znatno ovira preiskavo, se lahko v skladu s členom 5 Uredbe (EU) 2015/478 in členom 3 Uredbe (EU) 2015/755 sprejmejo ugotovitve na podlagi razpoložljivih dejstev. Če se ugotovi, da je katera koli zainteresirana stran predložila napačne ali zavajajoče informacije, se te morda ne bodo upoštevale, uporabijo pa se lahko razpoložljiva dejstva.

7. Pooblaščenec za zaslišanje

Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in vse druge zahtevke v zvezi s pravicami zainteresiranih strani in tretjih oseb do obrambe, ki se lahko pojavijo med preiskavo.

Zainteresirane strani lahko zahtevajo posredovanje pooblaščenca za zaslišanje. Načeloma je to posredovanje omejeno na vprašanja, ki se lahko pojavijo med sedanjim postopkom.

Zahtevek za posredovanje pooblaščenca za zaslišanje je treba vložiti pisno in navesti razloge zanj. Pooblaščenec za zaslišanje bo preučil tudi razloge za pozno prispele zahtevke, in sicer ob ustreznem upoštevanju interesov dobrega upravljanja in pravočasnega zaključka preiskave.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/.

8. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (11).

Obvestilo o varstvu podatkov, ki vse posameznike obvešča o obdelavi osebnih podatkov v okviru dejavnosti trgovinske zaščite Komisije, je na voljo na spletišču GD za trgovino: http://trade.ec.europa.eu/doclib/html/157639.htm

(1) Izvedbena uredba Komisije (EU) 2019/159 z dne 31. januarja 2019 o uvedbi dokončnih zaščitnih ukrepov proti uvozu nekaterih izdelkov iz jekla (UL L 31, 1.2.2019, str. 27).

(2) Za četrtletja od januarja do marca in od aprila do junija 2021.

(3) Vir: Eurostat.

(4) Na podlagi statističnih podatkov o trgovini znotraj EU (vir: Eurostat).

(5) Po prilagoditvi količin tarifnih kvot bi bile nekatere države, za katere trenutno velja preostala tarifna kvota v določeni kategoriji, upravičene do tarifne kvote za posamezno državo in obratno.

(6) Država je običajno upravičena do tarifne kvote za posamezno državo, če njen uvozni delež v določeni kategoriji izdelkov v referenčnem obdobju (s prilagojenim naborom podatkov) znaša vsaj 5 %.

(7) Ta priloga se nanaša na dostop do preostalih tarifnih kvot za zadnje četrtletje v obdobju.

(8) Dokument z oznako „Limited“ se šteje za zaupen dokument v skladu s členom 8 Uredbe (EU) 2015/478, členom 5 Uredbe (EU) 2015/755 in členom 3.2 Sporazuma STO o zaščitnih ukrepih. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(9) UL L 83, 27.3.2015, str. 16.

(10) UL L 123, 19.5.2015, str. 33.

(11) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).